作者：蒋捷
词牌/韵律：沁园春

paragraphs: 老子平生，辛勤几年，始有此庐。
也学那陶潜，篱栽些菊，依他杜甫，园种些蔬。
除了雕梁，肯容紫燕，谁管门前长者车。
怪近日，把一庭明月，却借伊渠。
鬓边白发纷如。
又何苦招宾约客欤。
但夏榻宵眠，面风敧枕，冬檐昼短，背日观书。
若有人寻，只教僮道，这屋主人今自居。
休羡彼，有摇金宝辔，织翠华裾。